L'article 164.1.a) de l'Estatut d'autonomia de Catalunya preveu que correspon a la Generalitat, en matèria de seguretat pública, la planificació i la regulació del sistema de seguretat pública de Catalunya i l'ordenació de les policies locals.
La Llei 4/2003, de 7 d'abril, d'ordenació del sistema de seguretat pública de Catalunya, va establir els principis inspiradors, la composició, l'estructura i el model de les relacions institucionals i amb la ciutadania del sistema coordinat i únic de seguretat pública de Catalunya.
Més enllà de la necessària ordenació del sistema de seguretat pública en un context d'assumpció progressiva de responsabilitats per part de la Generalitat, la Llei pretén transcendir els referents tradicionals de la seguretat i l'ordre públic a favor d'un model que essencialment se sustenta, d'una banda, en la cooperació, col·laboració i lleialtat entre les administracions públiques, autoritats, cossos i serveis de seguretat amb responsabilitats a Catalunya i, de l'altra, en la implicació i la participació de la ciutadania i de la societat civil organitzada en les polítiques de seguretat.
La finalitat última de la Llei és l'assegurament dels drets i les llibertats de la ciutadania, la preservació de la convivència i el foment de la cohesió social i, per aconseguir-ho, aquesta assumeix principis inspiradors com són l'adequació del servei públic de seguretat a la demanda social o la proximitat, transparència i informació a la ciutadania.
Per aquest motiu, la Llei preveu una sèrie de drets, mecanismes i òrgans de participació ciutadana, la manifestació més elevada dels quals és el Consell de Seguretat de Catalunya.
El Consell, d'acord amb l'article 6 de la Llei 4/2003, és l'òrgan consultiu i de participació superior a Catalunya en matèria de seguretat, sens perjudici de les funcions i de les competències dels òrgans que la legislació vigent estableix en els sectors de la seguretat pública i la policia, la protecció civil, la seguretat viària i la seguretat privada.
Pel que fa a la seva composició, el citat precepte preveu que el Consell és presidit pel/per la conseller/a del departament competent en matèria de seguretat pública i es compon, en els termes fixats pel seu Reglament, de representants de les entitats ciutadanes, de les administracions locals, de la Generalitat i, si així ho acorda l'Estat, de l'Administració de l'Estat i de la judicatura i la fiscalia.
A més, el Consell ha de comptar amb la participació, en els termes fixats pel seu Reglament, de representants específics de la Comissió de Protecció Civil de Catalunya, de la Comissió Catalana de Trànsit i Seguretat Viària, de la Comissió contra la Violència en Espectacles Esportius, del Consell Assessor d'Espectacles Públics i Activitats Recreatives, del Consell de Coordinació de la Seguretat Privada i de la Comissió de Control dels Dispositius de Videovigilància de Catalunya.
El Consell de Seguretat de Catalunya s'adscriu al departament competent en matèria de seguretat pública, el qual li ha de prestar el suport tècnic que necessiti per al compliment de les funcions que té encomanades.
Finalment, l'apartat 6 de l'article esmentat, estableix que correspon al Govern aprovar per decret el reglament d'organització i funcionament del Consell de Seguretat de Catalunya.
En conseqüència, el Govern va aprovar el Decret 262/2007, de 4 de desembre, del Reglament del Consell de Seguretat de Catalunya.
Ara, atesa l'experiència de funcionament del Consell des de l'entrada en vigor del citat Decret, es considera convenient aprovar un nou Reglament que substitueixi l'anterior amb l'objectiu d'ajustar les funcions del Consell a les que específicament li atribueix la Llei 4/2003 i de simplificar la configuració de la seva composició i el seu règim d'organització i funcionament.
Pel que fa a les funcions del Consell, aquestes es recullen d'acord amb el text de l'article 6 de la Llei 4/2003, que les defineix de manera detallada i que són conèixer, analitzar, estudiar i avaluar la situació de la seguretat a Catalunya a partir de les dades i estudis aportats pel departament competent en matèria de seguretat pública i promoure i proposar mesures de millora, a través d'informes, comissions d'estudi o grups de treball, per a ser presentades davant els organismes i administracions públiques competents en aquest àmbit.
En relació amb la composició, aquest Reglament amplia el nombre de membres permanents del Consell respecte de la norma que ara es modifica i dóna estabilitat a la presència dels actors públics i privats més rellevants en matèria de seguretat.
Així, sobre la base de les vocalies permanents previstes en el Decret 262/2007, s'afegeix al Consell com a vocals permanents a responsables polítics i autoritats dels serveis de seguretat pública i d'altres administracions públiques, a més de representants d'entitats i dels òrgans de participació ciutadana previstos en la Llei 4/2003, que amplien la diversitat de perspectives que necessàriament han de ser presents en un espai de consulta i participació d'aquesta naturalesa.
A més, per tal d'incorporar les opinions i reflexions que exigeixi l'evolució sociopolítica, cultural i econòmica del país, es preveu la possibilitat de convidar al Consell, entre altres, a representants de la societat civil organitzada, institucions i administracions públiques o centres de recerca.
Finalment, amb l'objectiu de simplificar i facilitar la tasca del Consell, el Reglament preveu un règim d'organització i funcionament senzill que, assentat sobre les normes essencials de tot òrgan col·legiat, atribueix al Consell diverses potestats d'autoorganització que el permeten actuar amb flexibilitat si les circumstàncies ho requereixen.
En aquest sentit, la principal facultat que disposa el Consell és que es pot dotar a si mateix de normes de funcionament intern.
A més, també es preveu que el Consell pot acordar la constitució de comissions d'estudi i de grups de treball, temporals o permanents, en funció de les matèries a tractar, els resultats de les quals s'han d'elevar al Consell.
Així mateix, la presidència del Consell, sota determinades condicions, pot crear grups de treball amb caràcter d'urgència.
En darrer lloc, cal assenyalar que, sense perjudici de les funcions pròpies de la presidència del Consell per convocar i fixar l'ordre del dia de les sessions, les vocalies del Consell també poden exercir aquesta capacitat si ho sol·liciten en els termes establerts.
Per tot això, a proposta del conseller d'Interior, d'acord amb el dictamen emès per la Comissió Jurídica Assessora i amb la deliberació prèvia del Govern,
Aquest Reglament té per objecte concretar la composició, l'organització i el funcionament del Consell de Seguretat de Catalunya, d'acord amb el què estableix l'article 6 de la Llei 4/2003, de 7 d'abril, d'ordenació del sistema de seguretat pública de Catalunya.
3.1 El Consell de Seguretat de Catalunya s'adscriu al departament competent en matèria de seguretat pública, el qual li ha de prestar el suport tècnic que necessiti per al compliment de les funcions que té encomanades i, especialment, ha de posar a la seva disposició els resultats de l'Enquesta sobre seguretat pública de Catalunya i els estudis sobre la matèria que elabora periòdicament.
3.2 Correspon a la direcció general competent en matèria d'administració de seguretat donar suport al Consell de Seguretat de Catalunya.
a) Analitzar, estudiar i avaluar la situació de la seguretat a Catalunya a partir dels resultats de l'Enquesta de seguretat pública de Catalunya i els estudis sobre aquest àmbit que el departament competent en matèria de seguretat pública elabora periòdicament, i emetre un informe anual sobre la seva evolució, i altres informes que consideri convenients.
e) Conèixer del Pla general de seguretat de Catalunya i informar la Carta de serveis públics de seguretat.
5.1 El Consell és integrat per la presidència, la vicepresidència, les vocalies i la secretaria.
5.2 La presidència correspon al conseller o consellera del departament competent en matèria de seguretat pública.
5.3 La vicepresidència correspon al secretari o a la secretària general del departament competent en matèria de seguretat pública.
5.4 Les vocalies, amb dret a veu i vot, exceptuant les previstes en l'apartat c) d'aquest article, que tenen dret a veu però no a vot, corresponen als o a les representants de les entitats ciutadanes, de les administracions locals, de la Generalitat, de l'Estat, si així ho acorda, següents:
a) Pel que fa a les entitats ciutadanes i als òrgans consultius i de participació ciutadana en què aquestes són presents:
a.1) Un o una representant per cadascuna de les organitzacions empresarials que tinguin la consideració legal de més representatives a Catalunya.
a.2) Un o una representant per cadascun dels sindicats que tinguin la consideració legal de més representatius a Catalunya.
a.3) Un o una representant de la Confederació d'Associacions Veïnals de Catalunya.
a.4) Un o una representant del Consell de Col·legis d'Advocats de Catalunya.
a.5) Un o una representant del Col·legi de Periodistes de Catalunya.
a.6) Un o una representant del Consell Escolar de Catalunya que ha de ser designada entre els membres que representen als pares i mares d'alumnes.
a.10) Un o una representant de la Taula de Ciutadania i Immigració.
a.11) Un o una representant del Consell Nacional de lesbianes, gais i homes i dones bisexuals i transsexuals.
b) Pel que fa a les administracions locals:
b.1) Dos o dues representants de l'Associació Catalana de Municipis i Comarques, un o una dels quals ha de ser cap d'una policia local.
b.2) Dos o dues representants de la Federació de Municipis de Catalunya, un o una del quals ha de ser cap d'una policia local.
b.3) Un o una representant de l'Ajuntament de Barcelona.
c) Pel que fa als òrgans previstos en l'article 6.3 de la Llei 4/2003, de 7 d'abril, aquests disposen dels representants següents:
c.1) Un o una representant de la Comissió de Protecció Civil de Catalunya.
Dos o dues representants de la Comissió Catalana de Trànsit i Seguretat Viària, un o una dels quals ha de ser un dels representants del Departament de Salut en aquest òrgan.
c.3) Un o una representant de la Subcomissió contra la Violència, el Racisme, la Xenofòbia i la Intolerància en l'Esport de la Comissió contra la Violència en Espectacles Esportius.
c.4) Un o una representant del Consell Assessor d'Espectacles Públics i Activitats Recreatives.
c.5) Un o una representant del Consell de Coordinació de la Seguretat Privada.
c.6) Un o una representant de la Comissió de Control dels Dispositius de Videovigilància de Catalunya.
d) Pel que fa a la Generalitat de Catalunya, les persones titulars dels òrgans i organismes del departament competent en matèria de seguretat pública següents:
d.1) Direcció general competent en matèria d'administració de seguretat.
d.2) Direcció general competent en matèria de policia.
d.3) Subdirecció operativa de la direcció general competent en matèria de policia.
d.4) Direcció general competent en matèria de protecció civil.
d.5) Direcció general competent en matèria de prevenció, extinció d'incendis i salvaments.
e) Pel que fa a l'Estat, si així ho acorda, d'acord amb l'article 6.2 de la Llei 4/2003, de 7 d'abril:
e.1) Un o una representant de l'Administració de l'Estat.
5.5 El/la conseller/a del departament competent en matèria de seguretat pública nomena i cessa les persones titulars de les vocalies del Consell a designació o petició de les entitats, òrgans, institucions i administracions públiques citades en aquest article, tret d'aquelles que ho són per raó del seu càrrec.
Les citades organitzacions poden designar lliurement el nomenament de les seves persones representants i demanar el seu cessament, sempre que ho facin els seus òrgans competents i ho comuniquin per escrit o, si escau, per mitjans telemàtics a la secretaria del Consell.
A aquests efectes, s'ha de procurar garantir la paritat de gènere i la representativitat territorial.
5.6 Les persones membres del Consell que ho són per raó del seu càrrec poden delegar la seva assistència en la persona que designin, procurant respectar en tot cas la consecució de la paritat de gènere en la seva composició.
5.7 La secretaria del Consell l'exerceix una persona funcionària de la Generalitat de Catalunya nomenada pel/per la conseller/a del departament competent en matèria de seguretat pública, amb veu però sense dret a vot.
Comissions d'estudi i grups de treball
6.1 El Consell pot acordar la constitució de comissions d'estudi i de grups de treball, temporals o permanents, en funció de les matèries a tractar.
6.2 Les comissions d'estudi i els grups de treball constituïts poden tenir un àmbit d'actuació territorial delimitat.
6.3 Les comissions d'estudi i els grups de treball constituïts han d'elaborar informes, propostes o altres documents sobre les matèries que el Consell els encarregui i elevar-los al Consell.
6.4 En l'acord de constitució de les comissions d'estudi i els grups de treball s'ha de determinar el seu caràcter temporal o permanent, l'àmbit i els criteris d'actuació dels mateixos i, si s'escau, un calendari de sessions i el termini de finalització dels seus treballs.
També s'ha de designar, d'entre les persones membres del Consell, una persona que n'exerceixi la presidència, que necessàriament haurà de ser un representant del departament competent en matèria de seguretat pública de la Generalitat i les persones que en són vocals.
La secretaria de les comissions d'estudi i dels grups de treball l'exercirà la mateixa persona que fa aquesta funció en el Consell.
6.5 El règim d'organització i funcionament de les comissions d'estudi i dels grups de treball és el mateix que el del Consell, llevat que les normes de funcionament intern que, si escau, aprovi el Consell, estableixin altra cosa.
6.6 Sens perjudici del què estableix l'article 4.d), quan hi hagi circumstàncies extraordinàries que ho justifiquin, la presidència del Consell pot crear grups de treball amb caràcter d'urgència, amb la composició, funcions, àmbit i criteris d'actuació que aquest consideri.
En la sessió del Consell immediatament següent a la creació del grup de treball, se n'haurà d'acordar la ratificació, supressió o modificació de la seva configuració.
Assistència de persones que no pertanyen al Consell
7.1 La presidència del Consell i la presidència de les comissions d'estudi i dels grups de treball poden convocar a les seves sessions, en funció dels assumptes que s'hagin de tractar, a iniciativa pròpia o a proposta dels seus membres, a representants de les forces i cossos de seguretat, de les administracions públiques, institucions, universitats, centres de recerca, organitzacions socials o entitats ciutadanes que resultin específicament afectades pels temes a tractar, així com a persones que, pels seus coneixements en una determinada matèria o fets, puguin col·laborar amb el Consell en l'àmbit de les seves competències.
7.2 Les persones esmentades en l'apartat anterior assisteixen a la totalitat o una part de les citades sessions en qualitat de convidats i actuen amb veu però sense dret a vot.
8.1 Són funcions de la presidència del Consell:
c) Fixar l'ordre del dia de les sessions, sense perjudici del què estableix l'article 11.4.
d) Presidir les sessions i moderar el desenvolupament de les deliberacions, els debats i les votacions.
e) Dirimir els empats amb el seu vot a l'efecte de l'adopció d'acords.
f) Crear grups de treball amb caràcter d'urgència, en els termes previstos en l'article 6.6.
g) Qualsevol altre funció inherent al càrrec.
8.2 La presidència pot delegar les seves funcions en la vicepresidència o en d'altres membres del Consell.
9.1 La vicepresidència exerceix totes aquelles funcions que li delegui la presidència.
9.2 En els casos de vacant, absència, malaltia o per qualsevol altra causa justificada, la presidència serà substituïda per la vicepresidència.
10.1 Són funcions de la secretaria del Consell:
a) Fer la convocatòria de les sessions del Consell i, si n'hi ha, de les comissions d'estudi i dels grups de treball i preparar-ne l'ordre del dia, per indicació de les respectives presidències.
b) Estendre les actes de les sessions que, un cop aprovades, es faran públiques al web del departament al qual estigui adscrit el Consell.
d) Facilitar als membres del Consell i, si n'hi ha, als membres de les comissions d'estudi i dels grups de treball, la documentació necessària per a l'exercici de llurs funcions.
e) Qualsevol altra funció inherent al càrrec.
10.2 En els casos de vacant, absència, malaltia o per qualsevol altra causa justificada, la secretaria serà substituïda per qui designi la presidència.
11.1 El Consell es reunirà, en sessió ordinària, com a mínim dos cops a l'any.
Quan les circumstàncies ho aconsellin, la presidència, a iniciativa pròpia, pot convocar sessions extraordinàries.
Així mateix, la presidència haurà de convocar la reunió del Consell en sessió extraordinària si ho sol·liciten, com a mínim, un terç de les vocalies amb dret a vot.
11.2 Les convocatòries de les sessions del Consell, juntament amb l'ordre del dia i la documentació que correspongui, s'han de trametre als seus membres amb una antelació mínima de deu dies hàbils.
11.3 No pot ser objecte de deliberació o acord cap assumpte que no figuri en l'ordre del dia, llevat que hi siguin presents tots els membres del Consell i es declari la urgència de l'assumpte amb el vot favorable de la majoria absoluta.
11.4 No obstant el què estableix l'article 8.1.c), s'han d'incloure en l'ordre del dia de les sessions del Consell aquells assumptes o matèries què, com a mínim, sol·liciti una quarta part de les vocalies amb dret a vot amb una antelació mínima de cinc dies hàbils a la data establerta en la convocatòria.
11.5 Per a la constitució vàlida del Consell, als efectes de la realització de sessions i deliberacions i de la presa d'acords, es requereix l'assistència de la presidència i de la secretaria, o si escau de les persones que els substitueixin i, en primera convocatòria, la meitat de les vocalies o, en segona convocatòria, un terç de les mateixes.
11.6 Els acords s'adopten per majoria de les persones assistents amb dret a vot.
En cas d'empat, aquest es dirimeix en el sentit del vot de la presidència o de la persona que la substitueixi.
11.7 El Consell pot elaborar les seves pròpies normes de funcionament intern en el marc d'aquest Reglament.
No obstant això, en tot el que no preveu aquest Reglament, i, si escau, les normes de funcionament intern del Consell, aquest es regeix supletòriament per la normativa reguladora dels òrgans col·legiats aplicable a l'administració de la Generalitat de Catalunya.
La condició de membre del Consell de Seguretat de Catalunya, o de les seves comissions d'estudi o grups de treball, o el fet d'haver-hi estat convidat o assistir a les seves sessions, no es retribueix ni genera cap dret a rebre compensacions econòmiques per assistència o despeses de desplaçament.
En el cas de supressió, agrupació, divisió, canvi de denominació o modificació de les funcions dels òrgans administratius i consultius i de participació de la Generalitat que tenen atribuïda la condició de membres del Consell de Seguretat de Catalunya pel present Reglament, el/la conseller/a del departament competent en matèria de seguretat pública ha d'establir mitjançant Ordre, i atenent a la correspondència de funcions entre els òrgans afectats, els que els substitueixen com a membres del Consell, llevat que les normes que motivin aquesta situació estableixin una correspondència unívoca.
A partir de l'entrada en vigor d'aquest Decret, la presidència ha de convocar una sessió del Consell de Seguretat de Catalunya en el termini màxim de 3 mesos.
Es deroga el Decret 262/2007, de 4 de desembre, del Reglament del Consell de Seguretat de Catalunya.